Document ID: 32009R0537

KOMISSION ASETUS (EY) N:o 537/2009,
annettu 19 päivänä kesäkuuta 2009,
asetuksen (EY) N:o 1235/2008 muuttamisesta niitä kolmansia maita koskevan luettelon osalta, joista luonnonmukaisesti tuotettujen eräiden maataloustuotteiden on oltava peräisin, jotta niitä voidaan pitää kaupan yhteisössä
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28 päivänä kesäkuuta 2007 annetun neuvoston asetuksen (EY) N:o 834/2007 (1) ja erityisesti sen 33 artiklan 2 kohdan,
sekä katsoo seuraavaa:
(1)
Asetuksen (EY) N:o 834/2007 mukaisesti neuvoston asetuksen (EY) N:o 834/2007 soveltamista koskevista yksityiskohtaisista säännöistä kolmansista maista tuotavien luonnonmukaisten tuotteiden tuontijärjestelyjen osalta 8 päivänä joulukuuta 2008 annetun komission asetuksen (EY) N:o 1235/2008 (2) liitteessä III on vahvistettu luettelo kolmansista maista, joiden luonnonmukaisen tuotannon tuotantojärjestelmä ja tarkastustoimenpiteet on hyväksytty vastaaviksi. Kolmansilta mailta viimeisen luettelon julkaisemisen jälkeen vastaanotettujen uusien hakemusten ja tietojen perusteella tietyt muutokset olisi otettava huomioon ja lisättävä tai sisällytettävä luetteloon.
(2)
Australian ja Costa Rican viranomaiset ovat pyytäneet komissiolta uuden tarkastus- ja sertifiointilaitoksen sisällyttämistä luetteloon. Australian ja Costa Rican viranomaiset ovat antaneet komissiolle riittävät takeet siitä, että uudet tarkastus- ja sertifiointilaitokset täyttävät asetuksen (EY) N:o 1235/2008 8 artiklan 2 kohdassa säädetyt perusteet.
(3)
Asetuksen (EY) N:o 1235/2008 liitteessä III olevaan luetteloon sisällyttämisen kesto päättyy Intian osalta 30 päivänä kesäkuuta 2009. Jotta kaupankäynti ei keskeytyisi, Intian mukanaoloa luettelossa olisi jatkettava. Intian viranomaiset ovat pyytäneet komissiolta neljän uuden tarkastus- ja sertifiointilaitoksen sisällyttämistä. Intian viranomaiset ovat antaneet komissiolle riittävät takeet siitä, että uudet tarkastus- ja sertifiointilaitokset täyttävät asetuksen (EY) N:o 1235/2008 8 artiklan 2 kohdassa vahvistetut perusteet. Intian viranomaiset ovat ilmoittaneet komissiolle, että yksi sen tarkastuslaitoksista on muuttanut nimensä.
(4)
Israelin viranomaiset ovat ilmoittaneet komissiolle, että yksi sen tarkastuslaitoksista on muuttanut nimensä.
(5)
Tiettyjä Tunisiasta tuotuja maataloustuotteita pidetään tällä hetkellä yhteisössä kaupan asetuksen (EY) N:o 1235/2008 19 artiklassa säädettyjen siirtymäsäännösten nojalla. Tunisia on pyytänyt komissiolta maan sisällyttämistä mainitun asetuksen liitteessä III olevaan luetteloon. Se on toimittanut asetuksen 7 ja 8 artiklan mukaisesti edellytetyt tiedot. Näiden tietojen tarkastelun ja Tunisian viranomaisten kanssa sen jälkeen käytyjen keskustelujen perusteella voidaan päätellä, että maataloustuotteita koskevat tuotanto- ja tarkastussäännöt kyseisessä maassa vastaavat asetuksessa (EY) N:o 834/2007 vahvistettuja sääntöjä. Komissio on tehnyt paikalla tuotantosääntöjen ja tarkastustoimenpiteiden tosiasiallista soveltamista Tunisiassa koskevan tarkastuksen asetuksen (EY) N:o 834/2007 33 artiklan 2 kohdan mukaisesti.
(6)
Sen vuoksi asetusta (EY) N:o 1235/2008 olisi muutettava.
(7)
Tässä asetuksessa säädetyt toimenpiteet ovat luonnonmukaisen tuotannon sääntelykomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 1235/2008 liite III tämän asetuksen liitteen mukaisesti.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä kesäkuuta 2009.

Labels: 3
18
17
6